ประกันรายย่อยขายแค่199บาท คุ้มครอง1แสน!
สยามซิตี้ประกันภัยเปิดขายประกันไมโครอินชัวรันส์รายแรกควักเงินซื้อแค่ 199 บาท คุ้มครองถึง 1 แสนบาท เริ่ม 1 ก.พ.นี้
31 ม.ค. 2556

สยามซิตี้ประกันภัยเปิดขายประกันไมโครอินชัวรันส์รายแรกควักเงินซื้อแค่ 199 บาท คุ้มครองถึง 1 แสนบาท เริ่ม 1 ก.พ.นี้
นายณัฐดนัย อินทรสุขศรี กรรมการผู้จัดการบริษัท สยามซิตี้ประกันภัย เปิดเผยว่า วันที่ 1 ก.พ.นี้ บริษัทจะเปิดขายกรมธรรม์ไมโครอินชัวรันส์ ซึ่งเป็นประกันอุบัติเหตุส่วนบุคคล (PA) ตามนโยบายของสำนักงาน คณะกรรมการกำกับและส่งเสริมการประกอบธุรกิจประกันภัย (คปภ.) ที่ต้องการให้ประชาชนผู้มีรายได้น้อยเข้าถึงความคุ้มครองภัยได้ โดยเบี้ยกรมธรรม์ต่ำสุดแค่ปีละ 199 บาทเท่านั้น
มีสัดส่วนไม่ต่ำกว่า 20% โดยคาดว่า จะมีเบี้ยประกันปีละไม่กิน 1,000 บาทต่อปี
ทั้งนี้ บริษัทจะทำตลาดกรมธรรม์ PA ของบริษัทในชื่อ “ราคาจิ๋วๆ คุ้มครองแจ๋วๆ” โดยประชาชนสามารถซื้อหากรมธรรม์ได้ในราคา 199 บาท ให้การคุ้มครองกรณีเสียชีวิต จากอุบัติเหตุ 1 แสนบาท ถ้าเกิดอุบัติเหตุและทุพพลภาพถาวรบริษัทจะจ่าย 5 หมื่นบาท และมีค่าปลงศพอีก 1 หมื่นบาท แต่จะไม่คุ้มครองกรณีเสียชีวิต หรือ ทุพพลภาพจากการขับขี่หรือโดยสารรถจักรยานยนต์ 
สำหรับรูปแบบการขายกรมธรรม์นั้นจะดำเนินการขายผ่านไปรษณีย์ทั่วประเทศ ตามชุมชนต่างๆ กองทุนหมู่บ้าน และตามร้านสะดวกซื้อให้ครอบคลุมทุกพื้นที่
“กรมธรรม์นี้ผ่านการอนุมัติของ คปภ.แล้ว และถ้า คปภ.ลงไปให้ความรู้ในพื้นที่ใด ก็จะแนะนำกรมธรรม์ไมโครอินชัวรันส์ของบริษัทด้วย เพื่อให้ประชาชนที่ต้องการความคุ้มครองภัยในราคาที่ไม่แพงสามารถซื้อประกันได้” นายณัฐดนัย กล่าว
นายณัฐดนัย กล่าวว่า เป็นกรมธรรม์ประกันอุบัติเหตุส่วนบุคคลที่ราคาถูกมาก ถูกกว่าประกันอุบัติเหตุเอื้ออาทรที่ออกมาก่อนหน้านี้ราคา 365 บาท แต่ไม่ประสบความสำเร็จ เพราะว่าค่านายหน้าต่ำมาก ทำให้ตัวแทนไม่อยากขาย แต่กรมธรรม์ 199 บาท รูปแบบนี้เป็นกรมธรรม์ราคาถูก และความคุ้มครองไม่ซับซ้อน ทาง คปภ.จึงอนุญาตให้ผู้ที่ไม่มีใบอนุญาตขายประกันก็สามารถขายกรมธรรม์ได้
สำหรับการเรียกร้องค่าสินไหมทดแทนนั้น สามารถแจ้งผ่านตัวแทนชุมชน หรือบุคคลที่ทำการขาย โดยใช้หลักฐานใบมรณบัตร และหลักฐานการซื้อประกัน ก็สามารถที่จะตรวจสอบยืนยันเพื่อจ่ายค่าสินไหมให้ลูกค้าได้ทันที 
“เราไม่ได้ตั้งเป้าหมายว่าจะขายได้กี่กรมธรรม์ และอัตราค่าสินไหมทดแทนจะเป็นเท่าไหร่ เพราะราคานี้ยังไม่เคยมีใครออกมาขายเป็นการทั่วไป เหมือนเป็นการทดลองและเก็บข้อมูลเพื่อนำมาทำวิจัยว่าผลจะออกมาอย่างไร” นายณัฐดนัย กล่าว
ปัจจุบันบริษัท สยามซิตี้ประกันภัย ถือว่ามีความถนัดงานลูกค้ารายย่อย โดยครองตลาดเป็นอันดับหนึ่งของตลาดประกันภัยนักเรียน มีส่วนแบ่งประมาณ 60% ของเบี้ยประกันภัยนักเรียนทั้งระบบที่มีอยู่ร่วม 1,000 ล้านบาท 
จากการสำรวจตลาดประกันภัยพบว่า กรมธรรม์ไมโครอินชัวรันส์แบบนี้ถือว่ามีราคาที่ต่ำที่สุดในตลาดประกันอุบัติเหตุส่วนบุคคลที่ขายแบบเดี่ยวๆ ไม่รวมประกันอื่นๆ และอัตราการให้ความคุ้มครองก็ถือว่า สูงเฉลี่ย 1 บาท ได้รับการคุ้มครอง 502 บาท